
מעשה גלילת הבאר 
טובאל אונסדורפר
שיח לשבת ויצא

וַיִּשָּׂא יַעֲקֹב רַגְלָיו וַיֵּלֶךְ אַרְצָה בְנֵי קֶדֶם.
וַיַּרְא וְהִנֵּה בְאֵר בַּשָּׂדֶה וְהִנֵּה שָׁם שְׁלֹשָׁה עֶדְרֵי צֹאן רֹבְצִים עָלֶיהָ כִּי מִן הַבְּאֵר הַהִוא יַשְׁקוּ הָעֲדָרִים וְהָאֶבֶן גְּדֹלָה עַל פִּי הַבְּאֵר.
וְנֶאֶסְפוּ שָׁמָּה כָל הָעֲדָרִים וְגָלֲלוּ אֶת הָאֶבֶן מֵעַל פִּי הַבְּאֵר וְהִשְׁקוּ אֶת הַצֹּאן וְהֵשִׁיבוּ אֶת הָאֶבֶן עַל פִּי הַבְּאֵר לִמְקֹמָהּ.
וַיֹּאמֶר לָהֶם יַעֲקֹב אַחַי מֵאַיִן אַתֶּם

וַיֹּאמְרוּ מֵחָרָן אֲנָחְנוּ.
וַיֹּאמֶר לָהֶם הַיְדַעְתֶּם אֶת לָבָן בֶּן נָחוֹר
וַיֹּאמְרוּ יָדָעְנוּ.
וַיֹּאמֶר לָהֶם הֲשָׁלוֹם לוֹ


וַיֹּאמְרוּ שָׁלוֹם וְהִנֵּה רָחֵל בִּתּוֹ בָּאָה עִם הַצֹּאן.
וַיֹּאמֶר הֵן עוֹד הַיּוֹם גָּדוֹל לֹא עֵת הֵאָסֵף הַמִּקְנֶה הַשְׁקוּ הַצֹּאן וּלְכוּ רְעוּ.
וַיֹּאמְרוּ לֹא נוּכַל עַד אֲשֶׁר יֵאָסְפוּ כָּל הָעֲדָרִים וְגָלֲלוּ אֶת הָאֶבֶן מֵעַל פִּי הַבְּאֵר וְהִשְׁקִינוּ הַצֹּאן.
עוֹדֶנּוּ מְדַבֵּר עִמָּם וְרָחֵל בָּאָה עִם הַצֹּאן אֲשֶׁר לְאָבִיהָ כִּי רֹעָה הִוא.
וַיְהִי כַּאֲשֶׁר רָאָה יַעֲקֹב אֶת רָחֵל בַּת לָבָן אֲחִי אִמּוֹ וְאֶת צֹאן לָבָן אֲחִי אִמּוֹ וַיִּגַּשׁ יַעֲקֹב וַיָּגֶל אֶת הָאֶבֶן מֵעַל פִּי הַבְּאֵר וַיַּשְׁקְ אֶת צֹאן לָבָן אֲחִי אִמּוֹ.
וַיִּשַּׁק יַעֲקֹב לְרָחֵל וַיִּשָּׂא אֶת קֹלוֹ וַיֵּבְךְּ.
וַיַּגֵּד יַעֲקֹב לְרָחֵל כִּי אֲחִי אָבִיהָ הוּא וְכִי בֶן רִבְקָה הוּא וַתָּרָץ וַתַּגֵּד לְאָבִיהָ.
בראשית כט, א-יב
מה עניינה של פרשה זו? מה צורך יש בתיאור המפורט של הדו שיח עם הרועים וכל פרטי המעשה? מניין שאב יעקב את הכוחות להרים את האבן הכבדה? ואף אם עשה זאת, מלבד להתפעל מעצמתו של יעקב, מה מוסיף מעשה זה להבנת הקורא את הסיפור ואת דמותו של יעקב? 
כבר הפרשנים התייחסו במידת מה לסדרת שאלות זו, וכך כותב הרמב"ן:

יאריך הכתוב בסיפור הזה להודיענו כי 'קווי ה' יחליפו כח', ויראתו תתן עוז, כי הנה יעקב אבינו בא מן הדרך והוא עיף, ויגל לבדו האבן אשר היו צריכים אליה כל הרועים, ושלשה עדרי צאן אשר להם רועים רבים ושומרים כלם רובצים עליה אינם יכולים להניעה כלל.
וכך מפרש הרשב"ם (על פס' ה), וכמוהו פירש חזקוני:
ויגל את האבן לבדו – להודיע גבורתו בא הכתוב.

והספורנו במקום (פס' ז) אומר: הן עוד היום גדול – הצדיק ימאס את העוול גם אל הנכרים, כאמרו "תועבת צדיק כל עושה עוול". כלומר, המניע של יעקב למעשה היה מוסרי.

בין כך ובין כך, הפרשנים לא מתמודדים עם כל ההתרחשות המתוארת באריכות בפרק. כאשר מתבוננים בפשט הפסוקים רואים קשר סיבתי ברור בין הופעתה של רחל לבין גלילת הבאר על ידי יעקב. כאשר יעקב משוחח עם הרועים מצויינת הופעתה של רחל במקום, כמעט כהערת אגב, בפסוק שנראה לא שייך באמצע הדו-שיח, ואז, או יש לומר בעקבות כך – יעקב מתעניין – מדוע אתם לא גוללים כבר את האבן מעל פי הבאר? אחרי תשובת הרועים, "עודנו מדבר עמם ורחל באה עם הצאן... ויהי כאשר ראה יעקב את רחל... ויגש יעקב ויגל את האבן".

אם כך, מה שגרם ליעקב לגלול את האבן הוא הופעתה של רחל. מה משמעות העניין שיעקב היה כל כך מאוהב, עד שהוא פתאום עשה מעשה כל כך יוצא דופן?

דברי הזהר הבאים עשויים להעניק משמעות חדשה לפסוקים:

ואמר רבי אבא כל הני קראי קשיין אהדדי בקדמיתא כתיב ויצא יעקב מבאר שבע וילך חרנה ולבן בחרן הוה יתיב אמאי נטיל מתמן דכתיב וישא יעקב רגליו וילך ארצה בני קדם ומנלן דבחרן הוה דיוריה דלבן דכתיב ויאמר להם יעקב אחי מאין אתם ויאמרו מחרן אנחנו, ויאמר הידעתם את לבן בן נחור ויאמרו ידענו, משמע דדיוריה דלבן בחרן הוה, אלא יעקב אמר אנא בעינא למיעל בשכינתא בגין דבעינא לאזדווגא, אבא כד אתנסיב ושדר לעבדא אשכח עינא דמיא וכדין אזמנת ליה לאבא אתתא והא באתר דא לא אשכחנא לא עינא ולא בירא ולא מיא ומיד וישא יעקב רגליו וילך ארצה בני קדם ותמן אזדמנת ליה בירא כדקאמרן ואזדמנת ליה אתתיה.

לפי הזוהר, יעקב רצה להתקרב לשכינה כדי להיות ראוי לזיווג, ולכן הלך לבאר. ישנה איזושהי באר עם מים עמוקים שממנה שואב האדם כדי לזכות להתמלא ולהגיע למצב של משפיע, מצב שבו הוא מוצא את חלקו ומגיע לתכליתו.

ברוח הזוהר, ניתן להבין את סיפור גלילת הבאר בצורה מעט יותר רוחנית. הבאר היא מעיין מים חיים,  איזשהו מקור לתעצומות נפש ולהתחדשות רוחנית. והאבן הכבדה היא איזשהו מחסום המונע מלגשת אליה.  היא ערלת הלב, המחיצות, חסימה של זרימת האנרגיה – תלוי באיזו שפה משתמשים. ולשם כך יעקב נדרש לאקט יוצא הדופן של גלילת האבן לבדו. כל זאת על מנת לזכות לזיווג הנכסף. אולם, מהו אותו הדבר שנותן ליעקב את הכוחות לגלול את האבן? זוהי הופעתה של רחל, הזיווג בעצמו. הקב"ה שלח ליעקב את מבוקשו עוד לפני שהוא עשה את האקט הנדרש. "בצאתי לקראתך לקראתי מצאתיך". המציאות הנכספת מתגלה לעיניו של האדם, וכך הוא מקבל את הכח ואת החיות לעשיית המלאכה שייעודה אותה המציאות בעצמה. וכך ממשיך האדם לנסות ולחצוב ולהגיע אל מקור חיותו, אל שורש נפשו, כאשר ה' בחסדיו שולח לו סימנים, מסרים ותחושות שמראות לו את הכיוון ומניעות אותו להמשיך בדרכו.
� ואמר רבי אבא כל אלו המקראות (הפסוקים) קשים אחד על השני. בתחילה כתוב ויצא יעקב מבאר שבע וילך חרנה – ולבן בחרן היה יושב. והרי כתוב, "וישא יעקב רגליו וילך ארצה בני קדם" (כלומר, מה ליעקב בארץ בני קדם – אם יעדו בחרן?) ומניין שבחרן היו מגורי לבן? שכתוב "ויאמר להם יעקב אחי מאין אתם ויאמרו מחרן אנחנו, ויאמר הידעתם את לבן בן נחור ויאמרו ידענו" – משמע שדיוריו של לבן בחרן היו, אלא יעקב אמר אני רוצה להתקרב לשכינה משום שברצוני להנשא, אבא, כאשר ביקש להנשא, שלח לעבדו ומצא מעיין מים, ושם הזדמנה לאבא אשתו. והרי, במקום זה לא נמצא, לא מעיין, ולא באר, ולא מים, מיד וישא יעקב רגליו וילך ארצה בני קדם ושם הזדמנה לו באר כאמור, והזדמנה לו אשתו.

